علنات وزارة الصحة، فتصريحها النصف شهري، اننا فهذ السمانة، من 16 إلى حدود يوم الأحد 22 نونبر، سجلنا 537 وفاة بفيروس كورونا المستجد، بزيادة ديال 5,9 فالمية بالمقارنة مع الأسبوع اللي فات، كيف وصلو عدد الإصابات اللي تسجلو هذ الأسبوع الأخير إلى 31764، وهكذا نقص عدد الإصابات بالمقارنة بالأسبوع اللي فات ب12,7 فالمية. بالنسبة لمعدل الإصابة الأسبوعي لكل 100 ألف نسمة، فحقق انخفاض ل88,1، بينما كان محدد ف100,6 فالأسبوع اللي فات، و94,8 فالأسبوع اللي قبل منو. أما عند مقارنة معدل الإصابة الأسبوعي لكل 100 الف نسمة حسب الجهات فالأسابيع الثلاثة اللي فاتو، تبين أنه بقا مستقر من 2 حتى ل22 نونبر، بحيث بقا فايت 50 لكل 100 ألف نسمة فكَاع الجهات، باستثناء جهة درعة تافيلالت وبني ملال خنيفرة ومراكش آسفي اللي فيهم بين 20 و30 لكل 100 الف نسمة، وجهة فاس مكناس اللي فيها أقل من 20 لكل 100 الف نسمة بالنسبة لمنحنى التطور الأسبوعي لعدد الكشوفات ونسب الإيجابية، فكتحدد 160 الف تحليلة فالاسبوع، بينما نسبة الحالات المصابة من مجمل التحاليل نزلات ل20 فالمية، فالوقت اللي كانت فالاسبوع الماضي مكتعداش فايتة 23 فالمية. بالنسبة لمؤشر توالد الحالات على الصعيد الوطني فنهاية الأسابيع اللي فاتو، فبلغ ف1 نونبر 1,01 ، وف8 نونبر 1,22، وف15 نونبر 1,03، وف22 نونبر 0,9، وهذا كيعني أنه غادي وكينخفض. وواخا على المستوى الاسبوعي الحالة الوبائية تحسنات، على المستوى الشهري لا، بحيث معدل الوفيات على المستوى الشهري على سبيل المثال. غادي وكيتزاد، بحيث كيتحدد ف 25 فاليوم فشهر غشت، 35 فشتنبر،48 فأكتوبر، و74 فنونبر، بالنسبة لمعدل الحالات فاليوم الواحد على المستوى الشهري فحتى هو غادي ويرتفع، بحيث كان 1234 فغشت، و2035 فشتنبر، و3078 فأكتوبر، وفهذ الشهر وصل ل4812. واللافت فهذ التصريح النصف شهري هو أنه ماتوفرش على شحال من معطيات كنا ولفنا الوزارة تزودنا بيها، بحال ترتيب المغرب الوبائي عالميا قاريا، ومعلومات أكثر دقة على نسبة ملء اسرة الإنعاش وعدد الحالات الحرجة هذ الاسبوع بالمقارنة مع أسابيع أخرى. 
نشرة “كوفيد” النصف شهرية: الموت تزادت ب5,9 فالمية هذ السيمانة وانتقلنا من 25 وفاة يومية ل74 وفاة يومية هذ الشهر.. لكن كاين أمل بعد انخفاظ معدل الإصابة التراكمي ومؤثر توالد الحالات